Erik Hamrén er blevet fyret. Den legendariske og rutinerede cheftræner for den nordjyske fodboldklub fik præcis 186 dage på posten, efter han overtog tjansen fra Lars Friis. Fungerende bestyrelsesformand Niels David Nielsen var på vej hjem fra USA, da beslutningen om at fyre Erik Hamrén blev taget. - Vi er utrolig kede af, at vi skal tage den her beslutning. Hamrén er en træner med et stort AaB-hjerte, og vi har et stort hjerte for ham, siger Niels David Nielsen til TV2 Nord. Han understreger, at det er en enig bestyrelse, der har truffet valget om at fyre Hamrén. - Det er en beslutning, der blev taget på et bestyrelsesmøde i aftes. Vi har haft en dialog om situationen, og vi har ikke været tilfredse med resultaterne, forklarer den fungerende bestyrelsesformand. I dag er hele bestyrelsen på vej på sponsortur til Norge, så der er meget om ørene hos den øverste ledelse i den nordjyske klub i dag. Administrerende direktør og fungerende sportschef Thomas Bælum har tidligere sagt, at han forventer, at forhandlingerne med en udenlandsk investor er afsluttet, inden første kvartal er ovre. Det er om 10 dage. Det ændrer trænerfyringen ikke på. - Der er ingen ændring i forhold til udmeldingen fra tidligere – vi forventer stadig, at det er på plads, siger fungerende bestyrelsesformand Niels David Nielsen. Kan I stadig have en realistisk tro på overlevelse? -	Rent matematisk, ja, men vi skal til at score nogle mål for at vinde nogle kampe, siger Niels David Nielsen.

Opsummering:
En enig bestyrelse besluttede søndag aften, at Erik Hamréns anden omgang i spidsen for AaB er forbi.